Title: ประกาศการประปานครหลวง เรื่อง การออกพันธบัตรของการประปานครหลวง พ.ศ. 2543 ครั้งที่ 1

ประกาศการประปานครหลวง

ประกาศการประปานครหลวง
เรื่อง
การออกพันธบัตรของการประปานครหลวง
พ.ศ. ๒๕๔๓ ครั้งที่ ๑[๑]

อาศัยอำนาจตามความในมาตรา ๑๓ (๘)
ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
แก้ไขเพิ่มเติมโดยพระราชบัญญัติการประปานครหลวง (ฉบับที่ ๕) พ.ศ. ๒๕๓๕
และโดยความเห็นชอบของคณะรัฐมนตรี ผู้ว่าการการประปานครหลวง จึงขอประกาศให้ทราบว่า

ข้อ ๑ 
การประปานครหลวงจะทำการกู้ยืมเงินโดยวิธีออกพันธบัตร

ข้อ ๒ 
พันธบัตรนี้มีชื่อเรียกว่า พันธบัตรของการประปานครหลวง พ.ศ. ๒๕๔๓ ครั้งที่
๑

ข้อ ๓ 
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ

ข้อ ๕ 
พันธบัตรนี้มีมูลค่าที่ออกรวม ๑,๐๐๐ ล้านบาท (หนึ่งพันล้านบาทถ้วน) แบ่งออกเป็นจำนวน
๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖ 
พันธบัตรนี้มีกำหนดไถ่ถอนพันธบัตรเมื่อครบ ๔ ปี นับแต่วันออกพันธบัตร
เป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนครบกำหนด

ข้อ ๗ 
วันออกพันธบัตรคือวันที่ ๑๑ เดือนกรกฎาคม พ.ศ. ๒๕๔๓

ข้อ ๘ 
วันไถ่ถอนพันธบัตรคือวันที่ ๑๑ เดือนกรกฎาคม พ.ศ. ๒๕๔๗ แต่ถ้าตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
ผู้ถือกรรมสิทธิ์ในพันธบัตรจะได้รับดอกเบี้ยในอัตราร้อยละ ๔.๖๓๕ ต่อปี คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน
และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐ 
การประปานครหลวงจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลาดังนี้
๑๐.๑ 
ดอกเบี้ยงวดแรก ชำระในวันที่ ๑๑ เดือนมกราคม พ.ศ. ๒๕๔๔
๑๐.๒ 
ดอกเบี้ยงวดต่อไปชำระทุก ๖ เดือน ในวันที่ ๑๑ เดือนกรกฎาคม และวันที่ ๑๑
เดือนมกราคม
๑๐.๓ 
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔ 
ถ้าวันครบกำหนดชำระดอกเบี้ยดังที่ระบุใน ๑๐.๑ และ ๑๐.๒ ตรงกับวันหยุดทำการของการประปานครหลวง
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑ 
การโอนกรรมสิทธิ์ หรือการจำนำพันธบัตร จะต้องนำพันธบัตรไปจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนการจ่ายเงินพันธบัตรนี้
การโอนกรรมสิทธิ์หรือการจำนำพันธบัตรจะกระทำในระยะเวลาหนึ่งเดือน ก่อนวันถึงกำหนดชำระดอกเบี้ยตามข้อ
๑๐ และต้นเงินตามข้อ ๘ มิได้ เว้นแต่นายทะเบียนจะเห็นสมควร

ข้อ ๑๒ 
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓ 
พันธบัตรนี้มิให้ถือว่าฉบับใดสมบูรณ์ เว้นแต่พนักงานธนาคารแห่งประเทศไทยซึ่งผู้ว่าการการประปานครหลวงแต่งตั้งขึ้น
โดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นแล้ว

ข้อ ๑๔ 
พันธบัตรนี้จำหน่ายแก่บุคคลธรรมดา นิติบุคคล และคณะบุคคล มูลนิธิหรือสมาคม
และกองทุนสำรองเลี้ยงชีพ ไม่จำกัดประเภทบุคคลและสัญชาติ จัดจำหน่าย ณ วันออกพันธบัตรหน่วยละ
๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕ 
การประปานครหลวงมอบหมายให้กลุ่มสถาบันการเงินซึ่งประกอบด้วย ธนาคารศรีนคร
จำกัด (มหาชน) ธนาคารไทยพาณิชย์ จำกัด (มหาชน) ธนาคารกรุงศรีอยุธยา จำกัด (มหาชน)
เป็นผู้จัดการจัดจำหน่ายและประกันการจำหน่าย ธนาคารแห่งประเทศไทย เป็นนายทะเบียนและตัวแทนการจ่ายเงินพันธบัตรของการประปานครหลวง
พ.ศ. ๒๕๔๓ ครั้งที่ ๑ และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖  รายละเอียดขั้นตอน
วิธีการ และกำหนดเวลาเปิดให้จองซื้อพันธบัตรนี้ ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์ ให้เป็นหน้าที่ของผู้จัดการจัดจำหน่ายและประกันการจำหน่ายเป็นผู้กำหนด

ข้อ ๑๗ 
ในกรณีที่พันธบัตรชำรุดสูญหายหรือถูกทำลายด้วยประการใดๆ การประปานครหลวงจะออกพันธบัตรให้ใหม่เมื่อผู้ถือกรรมสิทธิ์ในพันธบัตรได้ปฏิบัติตามระเบียบของการประปานครหลวงแล้ว
โดยติดต่อที่ธนาคารแห่งประเทศไทย

ข้อ ๑๘ 
การดำเนินงานตามข้อ ๑๑ และหรือข้อ ๑๗ ผู้ถือกรรมสิทธิ์ในพันธบัตรจะต้องเสียค่าใช้จ่ายต่าง
ๆ เพื่อการนั้นด้วย

ข้อ ๑๙ 
การประปานครหลวงจะส่งมอบใบพันธบัตร ให้แก่ผู้ถือกรรมสิทธิ์ในพันธบัตรภายในกำหนดสี่สิบห้าวัน
นับแต่วันออกพันธบัตร

ประกาศ ณ วันที่ ๑๔ กรกฎาคม พ.ศ. ๒๕๔๓
ชวนพิศ  ธรรมศิริ
ผู้ว่าการการประปานครหลวง

ชไมพร/แก้ไข
๒๐ พฤษภาคม ๒๕๔๕

สุกัญญา/ผู้จัดทำ
๑๑ มกราคม ๒๕๔๙

สุเมธ/ปรับปรุง
๑๖ กรกฎาคม ๒๕๕๘

[๑] ราชกิจจานุเบกษา
เล่ม ๑๑๗/ตอนพิเศษ ๗๓ ง/หน้า ๘๕/๒๕ กรกฎาคม ๒๕๔๓